Táplálkozási tippek sportolóknak
Megérkezett a tavasz, és vele a jó idő, így egyre szívesebben mozdulunk ki otthonról, vagy sportolunk a friss levegőn. Nyárra mindenki a legjobb formáját szeretné hozni - és valljuk be, a sportolás szeretete mellett mindig van egy cél, amit el szeretnénk érni a rendszeres testmozgással. Akár fogyni, akár izmosodni szeretnénk, a sport mellett a táplálkozásunkra, életvitelünkre is oda kell figyelnünk. Nyikos Ráhel dietetikus szakértőnkkel a sporttáplálkozásról beszélgettünk.
Máshogyan kell étkeznie, sportolnia annak, aki fogyni, és annak, aki izmosodni szeretne?
Ráhel: A sportolás mellett nagyon fontos a tudatos táplálkozás, hogy elérjük az áhított alakot, testformát. Más edzésformák és más étrendi ajánlások javasoltak azoknak, akik a mozgással szálkásodni, karcsúsodni szeretnének, és más azoknak, akik izmosodás, testépítés céljából edzenek.
Mit ajánlasz azoknak, akik súlyvesztés céljából kezdenek el sportolni? Hogyan táplálkozzanak, milyen hétköznapi szokásokat alakítsanak ki annak érdekében, hogy elérjék céljaikat?
R: A testsúlycsökkentést elsősorban a megfelelő intenzitású kardio edzésekkel és mellette alkalmazott kis súlyokkal végzett erősítő edzésekkel érhetjük el. Emellett kiemelt szerepet kap a teljes értékű, zsírszegény fehérjék bevitele. Naponta 2g/optimális testtömeg kilogrammnak megfelelő fehérje elfogyasztása szükséges a szálkásítás érdekében, amit napi 4-5 étkezésre elosztva érdemes elfogyasztani. Elsősorban kevés zsiradékot igénylő konyhatechnológiával (kerámiaedény, sütőzacskó…) készült fehér húsokból, párolt tengeri halakból, tojásból, 15% alatti zsírtartalmú sószegényebb sajtokból (mozarella light, cottage cheese, ricotta), sovány túróból, natúr savanyított tejtermékekből ajánlott bevinni a napi fehérjeszükségletet.
Étrend kiegészítők (pl. Protein szeletek, fehérjeturmixok) alkalmazása ebben az esetben nem szükséges. Ügyelni kell a szénhidrátbevitelre is, mert a legkeményebb edzés mellett sem tudjuk ledolgozni a fölös kilókat, ha az étrend finomított, gyorsan felszívódó szénhidrátokban bővelkedik. Hagyjuk el a magas glikémiás indexű cukrot és hozzáadott cukrot tartalmazó termékeket (pl: gyümölcslevek, gyümölcsjoghurtok, müzliszeletek), a finomított lisztből készült pékárukat, fehér tésztákat, fehér rizst. A lassabban felszívódó, összetett keményítőket is csak délig, mért adagban fogyasszuk kb. napi 150 gramm mennyiségben, de ne hagyjuk el, mert hosszú távon nem fogjuk bírni az edzéseket. A reform gabonák, mint a köles, hajdina, barnarizs és a durumlisztből készült tészták és kenyerek, valamint a friss gyümölcsök súlycsökkentés esetén is helyet kell, hogy kapjanak a tányéron. Ezek fedezik a minimum szénhidrát szükségletünket és fontos vitaminokat és ásványi anyagokat is biztosítanak. Ne feledjük, hogy az agy, az idegsejtek és az izomzat is elsődlegesen szénhidrátot használ fel üzemanyagként.
Mit javasolsz azok számára, akik izmokat szeretnének építeni? Milyen tápanyagokat vigyenek be? És az örök dilemma: mit fogyasszanak edzés előtt és edzés után, a maximális eredmény érdekében?
R: Ha a cél az izomtömeg növelése, akkor legalább napi 4-5 g fehérjére van szükség optimális testtömeg kilogrammonként, de itt is ügyelni kell a szigorú zsírszegénységre mind a nyersanyagok, mint az alkalmazott konyhatechnológia esetében. Az étrendi eredetű fehérjék mellett itt szóba jöhetnek étrendkiegészítők is. Ezeknek a mértéktelen alkalmazása azonban súlyos egészségkárosító hatású lehet - akár a vesefunkció beszűkülését vagy a máj leállását is okozhatják még a látszólag ártalmatlan termékek is -, így mielőtt elkezdjük használni, feltétlenül beszéljük meg egy szakemberrel, hogy milyen mennyiségben, milyen típusú étrendkiegészítőt alkalmazhatunk biztonsággal. Mindez az edzés típusától, gyakoriságától, intenzitásától és a felhasználó aktuális testösszetételétől is függ, tehát egyénre szabottan kell beállítani.
A szénhidrátbevitel ebben az esetben nagyobb szerepet kap, mint a fogyni vágyóknál; akár a napi 400 grammot is elérheti. Azonban itt is elsősorban az alacsony vagy közepes glikémiás indexű szénhidrátokon van a hangsúly, gyorsabb felszívódású szénhidrátok 20-30 gramm mennyiségben az edzések előtt fogyaszthatóak. A máj és izomzat glikogén formájában raktároz szénhidrátot, és amennyiben a glikogén raktárak nincsenek „feltöltve”, úgy az edzés során a szervezet enegiaforrásként az izmokat kezdi el lebontani.
Ajánlott napi 5-6 étkezésre elfogyasztani a szükséges fehérjét és összetett szénhidrátot, a megfelelő vitamin- és ásványianyag-bevitel érdekében pedig a friss idényszerű zöldségekről és gyümölcsökről se feledkezzünk meg. Ezeket fogyaszthatjuk akár (hozzáadott cukor mentes) smoothie formájában is az étkezések között.
Nem ajánlott éhgyomorra edzeni! Ennek az az oka, hogy leeshet a vércukorszint, ami sok esetben rosszullétet, szédülést okoz. Az edzés előtti étkezésre vonatkozó javaslatokat alapvetően az ételek emészthetősége, felszívódási képessége befolyásolja. A makrotápanyagokat tekintve a zsírok lebontásához kell a legtöbb idő, ezeket követik a fehérjék, a sort pedig a szénhidrátok zárják. Ebből következik, hogy magas szénhidrát-, közepes fehérje-, és alacsony zsír (valamint rost) tartalmú ételt érdemes választani, melyet súlyzós edzés esetében az edzést megelőző 1-1,5 órával, kardió edzést megelőzően pedig 2-2,5 órával célszerű elfogyasztani, hiszen a gyomornak szüksége van ennyi időre ahhoz, hogy jelentősen kiürüljön, illetve kellő idő áll rendelkezésre a vércukor- és inzulinszint normalizálására. Ezen kívül a májglikogének is teljesen feltöltődnek. Ez azért fontos, mert az alacsony májglikogén-, és vércukorszint korai fáradást eredményezhet, ami egyidejűleg a teljesítmény romlásához is vezethet. Jó választás lehet a durumbúzából készült pékáru, szendvics, a különböző durumtészta,- és reform gabona alapú étel, sütőben sült burgonya alacsony zsírtartalmú fehérjét tartalmazó töltelékkel. Ha valamiért kimarad az edzés előtti főétkezés, jó megoldás lehet az edzés előtt fél-1 órával elfogyasztott snack: zabkeksz, frissen facsart gyümölcslé vagy durumbúza snack.
Az edzés befejeztével a legfontosabb az elvesztett folyadék pótlása, illetve meg kell kezdeni a kiürült glikogénraktárak feltöltését is. Az edzést követő 1-2 órán belül a legaktívabb a glikogénszintézis, ebből kifolyólag közepes, vagy magas glikémiás indexű szénhidrátok elfogyasztása javasolt. Tehát fontos az edzés utáni kellő mennyiségű és minőségű szénhidrátbevitel, ami nem zsír formájában fog elraktározódni! A fehérjebevitelről sem szabad megfeledkezni, hiszen a fehérje biztosítja az izomépítéshez szükséges aminosavakat, amelyek a szöveteket visszaépítik és erősítik.
Itt kaphatnak szerepet a tejsavó alapú fehérje készítmények, melyek gyorsan felszívódó és könnyen emészthető fehérjeforrásnak minősülnek, fogyasztásukkal lehetővé válik ezen makrotápanyagok mielőbbi pótlása is. A tejsavóval egyidejűleg célszerű megkezdeni a glutamin pótlását is, mivel ez az aminosav támogatja a fehérjeszintézist, elősegíti a gyorsabb regenerációt, semlegesíti a kortizol nevű hormon hatását, ami az izomszövet lebontásáért felelős. Vigyázzunk azonban, hogy ezeket az étrendkiegészítőket megbízható forrásból szerezzük be. Gyakori hiba, hogy a testépítők étrendje egyoldalúvá válik, ezért mindenképpen érdemes dietetikus segítségét kérni az étrend összeállításában.
2017 április 13, csütörtök